《寓金陵寄舍弟十二校书以识别怀兼忆二侄》
明代·郑瑛

吾祖昔葬龙腰峰，石边种子今作松。吾家旧住凤池曲，庭前种笋今成竹。

人生变幻那得知，儿时自谓长若斯。一朝蹉跎各老大，况乃落魄天之涯。

天之涯，何淡荡，功名未睹心犹壮。母在宁论鲍叔心，官卑不改陶潜况。

去年风雷建中过，斗酒慇勤奈别何。老樵丈人发诗箧，万素将军赠剑歌。

别来欲度云霄里，羽翼空摧溟渤水。鸿雁天边落日低，鹡鸰原上秋风起。

冕旒二子近何如，客久都门未得书。马首明朝忽西去，何由见尔唾成珠。

作者简介：福建闽县人，字希晦。永乐十三年进士。授乐会训导。有《弦斋集》。